Brüsszel, 2010.1.29.

COM(2010)17 végleges

2010/0009 (NLE)

Javaslat:

A TANÁCS RENDELETE

a Kínai Népköztársaságból származó egyes volfrámelektródák behozatalára vonatkozó dömpingellenes intézkedések részleges időközi felülvizsgálatának megszüntetéséről

INDOKOLÁS

1. A javaslat háttere

- A javaslat okai és céljai

Ez a javaslat az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 2009. november 30-i 1225/2009/EK tanácsi rendelet (a továbbiakban: alaprendelet) alkalmazására vonatkozik a Kínai Népköztársaságból származó egyes volfrámelektródák behozatalára vonatkozó eljárásban.

- Háttér-információk

Ez a javaslat az alaprendelet végrehajtásával összefüggésben készült, és az alaprendeletben megállapított tartalmi és eljárási követelményeknek megfelelően elvégzett vizsgálat eredményeként jött létre.

- Meglévő rendelkezések a javaslat által érintett területen

A Tanács 260/2007/EK rendelete a Kínai Népköztársaságból származó egyes volfrámelektródák behozatalára vonatkozó végleges dömpingellenes vám kivetéséről.

- Összhang az Unió egyéb szakpolitikáival és célkitűzéseivel

Tárgytalan.

2. Konzultáció az érdekeltekkel; hatásvizsgálat

- Konzultáció az érdekeltekkel

Az eljárásban érintett érdekeltek lehetőséget kaptak arra, hogy az alaprendelet rendelkezéseivel összhangban a vizsgálat során megvédjék érdekeiket.

- Szakértői vélemények összegyűjtése és felhasználása

Külső szakértők bevonására nem volt szükség.

- Hatásvizsgálat

E javaslat az alaprendelet végrehajtásának eredményeképpen jött létre.

Az alaprendelet nem ír elő általános hatásvizsgálatot, viszont tartalmazza a megvizsgálandó körülmények teljes listáját.

3. A JAVASLAT JOGI ELEMEI

- A javasolt intézkedés összefoglalása

2008. december 4-én a Bizottság az érintett exportőr kérésére részleges időközi felülvizsgálatot indított, mely a Kínai Népköztársaságból származó egyes volfrámelektródák egyik exportáló gyártója általi dömping vizsgálatára korlátozódott.

Az érintett vállalat 2009. november 9-én visszavonta felülvizsgálati kérelmét. A Bizottság fontolóra vette, hogy indokolt lenne-e a vizsgálat hivatalból történő folytatása, és arra a következtetésre jutott, hogy a felülvizsgálatot meg kell szüntetni. Ezért javasolt, hogy a Tanács fogadja el a mellékelt rendeletjavaslatot, melyet legkésőbb 2010. március 3-ig közzé kell tenni az Európai Unió Hivatalos Lapjában.

- Jogalap

A Tanács 1225/2009/EK rendelete (2009. november 30.) az Európai Közösségben tagsággal nem rendelkező országokból érkező dömpingelt behozatallal szembeni védelemről.

- A szubszidiaritás elve

A javaslat az Unió kizárólagos hatáskörébe tartozik, ezért a szubszidiaritás elve nem alkalmazható.

- Az arányosság elve

A javaslat megfelel az arányosság elvének a következők miatt:

Az alaprendelet meghatározza az intézkedés formáját, és nem hagy teret nemzeti döntéshozatalnak.

Nem szükséges annak feltüntetése, hogy az Unióra, a nemzeti kormányokra, a regionális és helyi hatóságokra, a gazdasági élet szereplőire és a polgárokra háruló pénzügyi és adminisztratív teher hogyan minimalizálható, és e teher milyen mértékben arányos a javaslat célkitűzésével.

- A jogi aktus típusának megválasztása

Javasolt aktus: rendelet.

Más jogi aktus nem felelne meg a következők miatt:

Más jogi aktus azért nem lenne megfelelő, mert az alaprendelet nem rendelkezik más választási lehetőségről.

4. KÖLTSÉGVETÉSI VONZATOK

A javaslatnak nincsenek az uniós költségvetést érintő vonzatai.

2010/0009 (NLE)

Javaslat:

A TANÁCS RENDELETE

a Kínai Népköztársaságból származó egyes volfrámelektródák behozatalára vonatkozó dömpingellenes intézkedések részleges időközi felülvizsgálatának megszüntetéséről

AZ EURÓPAI UNIÓ TANÁCSA,

tekintettel az Európai Unió működéséről szóló szerződésre,

tekintettel az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 2009. november 30-i 1225/2009/EK tanácsi rendeletre[1] (a továbbiakban: alaprendelet) és különösen annak 11. cikke (3) bekezdésére és 9. cikke (1) bekezdésére,

tekintettel a Bizottság által a tanácsadó bizottsággal folytatott konzultációt követően benyújtott javaslatra,

mivel:

1. ELJÁRÁS

1.1. Hatályos intézkedések

(1) A 260/2007/EK rendelettel[2] a Tanács végleges dömpingellenes vámot vetett ki a Kínai Népköztársaságból származó egyes volfrámelektródák behozatalára. Azon három vállalat esetében, melyekre egyéni vámot szabtak ki, a hatályos vámok 17 % és 38,8 % közé esnek. A maradványvám pedig 63,5 %.

1.2. Felülvizsgálati kérelem

(2) A Kínai Népköztársaságból származó egyes volfrámelektródák egyik exportáló gyártója 2008 májusában az alaprendelet 11. cikkének (3) bekezdése alapján részleges időközi felülvizsgálati kérelmet nyújtott be a Bizottsághoz.

(3) A kérelmet a Shandong Weldstone Tungsten Industry Co. Ltd. (a továbbiakban: SWT vagy kérelmező) nyújtotta be.

(4) A kérelmező által szolgáltatott prima facie bizonyíték alapján egyrészt a számtanilag képzett rendes érték és az Unió esetében alkalmazott exportárak összehasonlítása alapján dömpingkülönbözete lényegesen alacsonyabbnak tűnt, mint az intézkedés jelenlegi szintje, másrészt a dömping ellensúlyozásához nincs szükség a jelenlegi mértékű intézkedés további alkalmazására.

1.3. Az eljárás megindítása

(5) Minthogy a tanácsadó bizottsággal folytatott konzultációt követően megállapítást nyert, hogy elegendő bizonyíték áll rendelkezésre részleges időközi felülvizsgálat megindításához, a Bizottság az Európai Unió Hivatalos Lapjában megjelent értesítéssel[3] (a továbbiakban: a felülvizsgálat megindításáról szóló értesítés) bejelentette, hogy az alaprendelet 11. cikkének (3) bekezdése alapján részleges időközi felülvizsgálatot indít, mely az SWT-t érintő dömping vizsgálatára korlátozódik. Az „érintett termék”, mely megegyezett a 260/2007/EK tanácsi rendeletben meghatározottal, a Kínai Népköztársaságból származó, az ex 8101 99 10 és ex 8515 90 00 KN-kód alá besorolt, nem csak egyszerűen szintereléssel előállított volfrám hegesztőelektróda, méretre vágva is, mely volfrámot legalább 94 %-ban tartalmaz.

(6) A dömping vizsgálata a 2007. október 1-jétől 2008. szeptember 30-ig tartó időszakra terjedt ki.

(7) A Bizottság hivatalosan értesítette a kérelmezőt, az uniós gazdasági ágazat és az exportáló ország képviselőit a felülvizsgálat megindításáról. Az érdekelt felek lehetőséget kaptak arra, hogy az eljárás megindításáról szóló értesítésben megállapított határidőn belül álláspontjukat írásban ismertessék, és meghallgatást kérjenek.

2. A KÉRELEM VISSZAVONÁSA ÉS AZ ELJÁRÁS MEGSZÜNTETÉSE

(8) Az SWT a Bizottságnak címzett, 2009. november 9-i levelében hivatalosan visszavonta a Kínai Népköztársaságból származó egyes volfrámelektródák behozatalára alkalmazandó dömpingellenes intézkedések részleges időközi felülvizsgálatára irányuló kérelmét. A jelenlegi gazdasági válságra való tekintettel a kérelmező elkezdte átgondolni tevékenységei egyes aspektusainak gazdasági megvalósíthatóságát.

(9) Az uniós gazdasági ágazat képviselői úgy vélték, hogy a kérelmezőnek a kérelem visszavonására vonatkozó indokai körülményesek és elfogadhatatlanok.

(10) Mindazonáltal, mivel a felülvizsgálati kérelem már 2008 májusában – vagyis a gazdasági válság kitörését megelőzően – benyújtásra került, és a kérelmező jóval a válság kezdete után – vagyis amikor a vizsgálat még folyamatban volt, és nem zárult le – vonta vissza a kérelmet, a Bizottság nem tudja körülményesnek tekinteni a visszavonás indokait.

(11) A Bizottság megvizsgálta, hogy indokolt lenne-e a felülvizsgálat hivatalból történő folytatása. A Bizottság szolgálatai úgy vélték, hogy a vizsgálat megszüntetése nem befolyásolná a tényleges dömpingellenes intézkedéseket, és nem jutottak tudomásukra olyan kényszerítő indokok, melyekből az derülne ki, hogy a vizsgálat megszüntetése ellentétes lenne az Unió érdekeivel. Ennek alapján a felülvizsgálatot meg kell szüntetni.

(12) Az érdekeltek tájékoztatást kaptak a felülvizsgálat megszüntetésére irányuló szándékról, és lehetőségük volt észrevételek megtételére. Nem érkeztek olyan észrevételek, melyek indokolták volna a (10) és (11) preambulumbekezdésben szereplő következtetések módosítását.

(13) Így a Bizottság arra a következtetésre jutott, hogy a Kínai Népköztársaságból származó egyes volfrámelektródák behozatalára vonatkozó felülvizsgálatot a hatályban lévő dömpingellenes intézkedések módosítása nélkül meg kell szüntetni,

ELFOGADTA EZT AZ RENDELETET:

1. cikk

A Kínai Népköztársaságból származó egyes volfrámelektródák behozatalára alkalmazandó dömpingellenes intézkedéseknek az 1225/2009/EK rendelet 11. cikke (3) bekezdése alapján megindított részleges időközi felülvizsgálata a hatályban lévő dömpingellenes intézkedések módosítása nélkül lezárul.

2. cikk

Ez a rendelet az Európai Unió Hivatalos Lapjában való közzétételét követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, […]-án/-én

a Tanács részéről

az elnök[pic][pic][pic]

[1] HL L 343., 2009.12.22., 51. o.

[2] HL L 72., 2007.3.13., 1. o.

[3] HL C 309., 2008.12.4., 11. o.